SIA "Preiļu slimnīca" Dzemdību nodaļā ir sagaidīts 200. mazulis. 27. jūlijā plkst. 15.07 mammai Svetlanai Skačkovai no Viļāniem pasaulē nāca pirmais mazulis – skaista meitene Sofija. Mazulīte piedzima 52 cm gara un 3200 g smaga.
Savu izvēli par labu SIA "Preiļu slimnīca" Dzemdību nodaļai mamma Svetlana bija izlēmusi jau iepriekš.
"Šeit ir ļoti atsaucīgs kolektīvs. Personāls burtiski "skraida apkārt", palīdz un iedrošina", atzīst jaunā māmiņa, kura norāda, ka sociālajos tīklos seko līdzi SIA "Preiļu slimnīca" profilam un vienmēr ar prieku noraugās, kad tiek publicēta informācija par jubilejas mazuļa nākšanu pasaulē. "Es arī gribēju būt šo mammu vietā. Nu, lūk – sapņi piepildās," priecīgi atzīst Svetlana.
Mazulis un jaunie vecāki saņēma dārgumu lādi ar dāvanām no bērnu preču izplatītājiem, kā arī zīmola "Happy Latvia" un citu SIA "Preiļu slimnīca" atbalstītāju sarūpētās īpašās dāvanas. No SIA "Preiļu slimnīca" Sofija un viņas ģimene saņēma jauku, siltu plediņu, krūzi tējas malkošanai, kā arī pirmo pasaku grāmatu mierīgiem un skaistiem sapņiem.